Document ID: 32014D0841

DEĊIŻJONI TA' IMPLIMENTAZZJONI TAL-KUMMISSJONI
tas-26 ta' Novembru 2014
li temenda d-Deċiżjoni ta' Implimentazzjoni 2013/749/UE, Euratom, li tawtorizza lill-Portugall biex juża ċerti estimi approssimattivi għall-kalkolu tal-bażi tar-riżorsi proprji tal-VAT
(notifikata bid-dokument C(2014) 8922)
(It-test bil-Portugiż biss huwa awtentiku)
(2014/841/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari l-Artikolu 4(4) u t-tieni inċiż tal-Artikolu 6(3) tiegħu,
Wara li kkonsultat lill-Kumitat Konsultattiv dwar ir-Riżorsi Proprji,
Billi:
(1)
Skont l-Artikolu 377 tad-Direttiva tal-Kunsill 2006/112/KE (2), il-Portugall jista' jkompli jeżenta t-transazzjonijiet imsemmija fil-punt 10 tal-Anness X, il-Parti B ta' dik id-Direttiva, skont il-kundizzjonijiet li japplikaw f'dak l-Istat Membru fl-1 ta' Jannar 1989; dawk it-tranżazzjonijiet iridu jiġu kkunsidrati biex tkun determinata l-bażi tar-riżorsi proprji tal-VAT.
(2)
Fir-risposta tagħha tal-10 ta' April 2014 għall-ittra tad-19 ta' Frar 2014 tal-Kummissjoni dwar is-simplifikazzjoni ta' spezzjonijiet tar-riżorsi proprji tal-VAT (3), il-Portugall talab awtorizzazzjoni mill-Kummissjoni biex juża perċentwali fissa tal-bażi intermedja għall-kalkolu tal-bażi tar-riżorsi proprji tal-VAT għat-tranżazzjonijiet imsemmija fil-punt 10 tal-Anness X, il-Parti B tad-Direttiva 2006/112/KE għas-snin finanzjarji 2014 sa 2020. Il-Portugall wera li l-perċentwali storika baqgħet stabbli maż-żmien. Il-Portugall għandu għalhekk jingħata awtorizzazzjoni biex jikkalkula l-bażi tar-riżorsi proprji tal-VAT billi juża perċentwali fissa skont l-ittra mibgħuta mill-Kummissjoni.
(3)
Il-Portugall talab awtorizzazzjoni mill-Kummissjoni biex juża dejta mill-kontijiet nazzjonali tal-ESA 2010 mill-2011 sabiex jikkalkula r-rata medja peżata tal-VAT għas-sena finanzjarja 2014. L-aktar kontijiet nazzjonali reċenti disponibbli tal-ESA 95 bil-livell meħtieġ ta' diżaggregazzjoni huma tas-sena 2010, filwaqt li d-dejta tal-kontijiet nazzjonali tal-ESA 2010 bid-diżaggregazzjoni meħtieġa se jkunu disponibbli mis-sena 2011 saż-żmien li fih il-Portugall ikollu jippreżenta d-dikjarazzjoni tiegħu dwar il-bażi tar-riżorsi proprji tal-VAT għas-sena finanzjarja 2014. Il-Portugall għalhekk għandu jiġu awtorizzat juża dejta mill-kontijiet nazzjonali tal-ESA 2010 mis-sena 2011 'l quddiem sabiex jikkalkula r-rata medja peżata tal-VAT għas-sena finanzjarja 2014.
(4)
Skont l-Artikolu 10(2) tar-Regolament (UE) Nru 549/2013 tal-Parlament Ewropew u tal-Kunsill (4) (ESA 2010), l-Istati Membri jistgħu, għall-fini tad-determinazzjoni tar-riżorsa proprja bbażata fuq il-VAT, jużaw dejta bbażata fuq l-ESA 2010 sakemm id-Deċiżjoni tal-Kunsill 2007/436/KE Euratom (5) tkun għadha fis-seħħ, fejn ma tkunx disponibbli dejta ESA 95.
(5)
Għall-finijiet ta' trasparenza u ċertezza ġuridika, hu xieraq li jkun hemm limitu ta' żmien għall-applikabilità tal-awtorizzazzjoni.
(6)
Huwa għalhekk xieraq li tkun emendata d-Deċiżjoni ta' Implimentazzjoni tal-Kummissjoni 2013/749/UE, Euratom (6) kif meħtieġ,
ADOTTAT DIN ID-DEĊIŻJONI:
Artikolu 1
Id-Deċiżjoni ta' Implimentazzjoni 2013/749/UE, Euratom hija emendata kif ġej:
(1)
it-Titolu jiġi sostitwit b'dan li ġej:
“Deċiżjoni ta' Implimentazzjoni tal-Kummissjoni 2013/749/UE, Euratom tal-10 ta' Diċembru 2013 li tawtorizza lill-Portugall biex juża ċerti estimi approssimattivi u biex tuża statistika għas-snin li jippreċedu s-sena ta' qabel l-aħħar sena għall-kalkolu tal-bażi tar-riżorsi proprji tal-VAT”
;
(2)
L-Artikolu 1 jiġi sostitwit b'dan li ġej:
“Artikolu 1
Għall-fini tal-kalkolu tal-bażi tar-riżorsi proprji tal-VAT mill-1 ta' Jannar sal-31 ta' Diċembru 2013, il-Portugall huwa awtorizzat li juża estimi approssimattivi fir-rigward tal-kategoriji segwenti ta' tranżazzjonijiet imsemmija fil-Parti B tal-Anness X tad-Direttiva 2006/112/KE:
It-Trasport tal-passiġġieri (punt 10)).”
(3)
jiddaħħal l-Artikolu 1a li ġej:
“Artikolu 1a
Għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2014 sal-31 ta' Diċembru 2020, il-Portugall huwa awtorizzat li juża 0,03 % tal-bażi intermedja fir-rigward tat-tranżazzjonijiet imsemmija f'punt 10 tal-Anness X, il-Parti B, (trasport tal-passiġġieri) għad-Direttiva 2006/112/KE.”
(4)
L-Artikolu 2 jiġi sostitwit b'dan li ġej:
“Artikolu 2
Għall-fini tat-tqassim tat-tranżazzjonijiet skont il-kategorija statistika, il-Portugall huwa awtorizzat li juża d-dejta meħuda mill-kontijiet nazzjonali ESA 2010 li jirrigwardaw l-2011 sabiex jikkalkula l-bażi tar-riżorsi proprja tal-VAT għas-sena finanzjarja 2014.”
Artikolu 2
Din id-Deċiżjoni hija indirizzata lir-Repubblika Portugiża.
Magħmul fi Brussell, is-26 ta' Novembru 2014.

Labels: 2
19
8
3
18
15